# Jóna Dávid

# *A Déliből*

Elindul a vonat a Déliből,

szuszog a talicska-karaván.

Felülről olyan lehet,

mintha a sliccét húzná le a Tabán.

Nem kattog, susog inkább,

refluxos alagútba siet,

eltűnik mögötte a város,

mint folyó nyelte homoksziget.

Sorsokat hoz-visz,

mint Kharon révész ladikja,

a vezeték szürkéjét időnként

megnyalja a szikra.

Ülök a vonaton,

találgatom kifélék, meddig mennek,

nézem az arcukat, ahogy

önmagukba belesüppednek.

Biatorbágy, húsz perc szociológia,

ennyi az idő a Déliből,

a tüzet próbálom meglátni

széthullott pernyéiből.

# *Budapesti délután*

Hazafelé tartok, egy nyitott ablakot nézek,

mintha a nyelvét nyújtogatná, függönye úgy lobog

a tavasz kékje kiengedte nyáját,

a város felett ül és szipog.

A hivatalnok hunyorog, mikor kilép az ajtón,

s egy fahéjillatú lány után néz,

a Duna parton turisták, a nap már lemenőben,

mint linzer közepén párcsepp gesztenyeméz.

Könnyes közönyében a sorsok,

a hírektől unottan borzad a világ,

szemetes kukában végezzük mi is,

mint a padon felejtett, ázott papírvirág.

Szeretem a villamost,

szeretem, ahogy magában nyüszög,

s a megálló táblát, mely kicsit meghajolva,

úgy áll, mint keresztfán a szög.

Metróval megyek, futószalagon a termesz,

ők is szinte csak aludni térnek haza,

hol van már az a kép bennem,

mikor tengerparti házat legyez a pálmafa?

*(2022)*